b'\n_START_ARTICLE_\nBaltix\n_START_SECTION_\nLiveCD/LiveUSB\n_START_PARAGRAPH_\n\xc5\xa0i\xc4\x85 sistem\xc4\x85 galima \xc4\xafkrauti ir ja naudotis tiesiai i\xc5\xa1 kompaktinio disko (live CD) arba kitos laikmenos, pvz i\xc5\xa1 USB atmintuko. Taip \xc4\xafkraunamas Baltix nelie\xc4\x8dia kietajame diske esan\xc4\x8dios informacijos ir gali b\xc5\xabti naudojamas Linux demonstracijai bei \xc4\xafdiegimui, mokymo kursams, kaip \xe2\x80\x9epirmos pagalbos\xe2\x80\x9c sistema arba kaip \xc4\xafvairios programin\xc4\x97s \xc4\xafrangos (tarp j\xc5\xb3 ir komercin\xc4\x97s) demonstravimo platforma. Naudojant skaidr\xc5\xb3 suspaudim\xc4\x85/i\xc5\xa1spaudim\xc4\x85, \xc4\xaf 700 Mb CD disk\xc4\x85 gali b\xc5\xabti patalpinta iki 2 gigabait\xc5\xb3.\n_START_SECTION_\n\xc4\xaediegimas \xc4\xaf kiet\xc4\x85j\xc4\xaf disk\xc4\x85\n_START_PARAGRAPH_\nBaltix taip pat galima \xc4\xafkelti ir \xc4\xaf kiet\xc4\x85 disk\xc4\x85. \xc4\xaediegimo procesas yra itin draugi\xc5\xa1kas ir nesud\xc4\x97tingas , \xc4\xafdiegimo programa veikia grafin\xc4\x97je aplinkoje. \xc4\xaediegti galima ir \xc4\xaf kompiuter\xc4\xaf, kuriame jau yra \xc4\xafdiegta kokia nors operacij\xc5\xb3 sistema (nesunaikinant egzistuojan\xc4\x8di\xc5\xb3 duomen\xc5\xb3 ir program\xc5\xb3), tokiu atveju vartotojas gal\xc4\x97s naudotis keliomis OS, pasirinkdamas norim\xc4\x85 OS kompiuterio paleidimo metu.\n_START_SECTION_\nAutomatizuotas (neinteraktyvus) \xc4\xafdiegimas \xc4\xaf kiet\xc4\x85j\xc4\xaf disk\xc4\x85\n_START_PARAGRAPH_\nNauj\xc5\xb3 kompiuteri\xc5\xb3 gamintojams ir kompiuterius pardavin\xc4\x97jan\xc4\x8dioms \xc4\xafmon\xc4\x97ms Baltix GNU/Linux si\xc5\xablo automatinio \xc4\xafdiegimo galimyb\xc4\x99\xc2\xa0\xe2\x80\x93 t. y. Baltix GNU/Linux OS gali instaliuotis \xc4\xaf kompiuterio kiet\xc4\x85j\xc4\xaf disk\xc4\x85 (ar kit\xc4\x85 duomen\xc5\xb3 saugojimo priemon\xc4\x99) *automati\xc5\xa1kai* (be \xc5\xbemogaus dalyvavimo \xc4\xafdiegimo metu\xc2\xa0\xe2\x80\x93 t. y. neinteraktyviai), o tai sutaupo daug laiko gaminant naujus kompiuterius. Automatizuotas Baltix \xc4\xafdiegimas gali b\xc5\xabti vykdomas ir \xc4\xaf kompiuterius be CD/DVD \xc4\xafrengini\xc5\xb3\xc2\xa0\xe2\x80\x93 per tinkl\xc4\x85 (\xc5\xa1iuo atveju kompiuteri\xc5\xb3 tinkle turi b\xc5\xabti specialiai sukonfig\xc5\xabruotas serverinis kompiuteris, kuriame yra patalpintas Baltix CD/DVD disko turinys), taip pat ir i\xc5\xa1 CD/DVD disko. Automatinio Baltix GNU/Linux OS \xc4\xafdiegimo metu gali b\xc5\xabti i\xc5\xa1testuojama ir dalis kompiuterio aparatin\xc4\x97s \xc4\xafrangos (CPU, CD/DVD \xc4\xafrenginys, kietasis diskas, RAM, vaizdo bei tinklo posistem\xc4\x97s ir t. t.), tai irgi pagreitina kompiuteri\xc5\xb3 gamyb\xc4\x85 bei padidina patikimum\xc4\x85 (kokyb\xc4\x99).\n_START_SECTION_\nDalyvavimas projekte\n_START_PARAGRAPH_\nPrisijungti prie Baltix GNU/Linux bei kitos laisvos programin\xc4\x97s \xc4\xafrangos k\xc5\xabrimo ir tobulinimo gali visi norintys asmenys. N\xc4\x97ra b\xc5\xabtina gerai i\xc5\xa1manyti kompiuterius ar Linux, pad\xc4\x97ti galima ir, pavyzd\xc5\xbeiui, ver\xc4\x8diant programin\xc4\x99 \xc4\xafrang\xc4\x85, jos dokumentacij\xc4\x85 ar reklamin\xc4\x99 med\xc5\xbeiag\xc4\x85 \xc4\xaf lietuvi\xc5\xb3 kalb\xc4\x85 ir pan., taip pat tobulinant i\xc5\xa1vaizd\xc4\x85, prane\xc5\xa1ant pasi\xc5\xablymus bei pageidavimus \xc4\xaf Baltix k\xc5\xabr\xc4\x97j\xc5\xb3 svetain\xc4\x99 arba Baltix Wiki puslap\xc4\xaf._NEWLINE_Baltix\xe2\x80\x99e esanti programin\xc4\x97 \xc4\xafranga yra laisva, platinama pagal GNU vie\xc5\xa1osios licencijos bei kit\xc5\xb3 laisv\xc5\xb3j\xc5\xb3 licencij\xc5\xb3 s\xc4\x85lygas. Nuorodos \xc4\xaf \xc5\xa1iam projektui sukurtos programin\xc4\x97s \xc4\xafrangos i\xc5\xa1eities tekstus pateikiamos Baltix svetain\xc4\x97je. Ubuntu ir Debian paket\xc5\xb3 i\xc5\xa1eities tekstus galima rasti \xc4\xafvairiuose Debian ir Ubuntu veidrod\xc5\xbeiuose internete._NEWLINE_Baltix interneto saugyklose  galite pamatyti \xc4\xafdiegt\xc5\xb3 program\xc5\xb3 paket\xc5\xb3 s\xc4\x85ra\xc5\xa1\xc4\x85 bei pakeitim\xc5\xb3 \xc5\xbeurnal\xc4\x85, kuriame pateikiama informacija apie naujausius pakeitimus bei patobulinimus.\n_START_SECTION_\nK\xc5\xabr\xc4\x97jai\n_START_PARAGRAPH_\nBaltix projekto iniciatorius bei pagrindinis k\xc5\xabr\xc4\x97jas yra Mantas Kriau\xc4\x8di\xc5\xabnas. Baltix 2.6 ir naujesni\xc5\xb3 versij\xc5\xb3 bei Baltix \xe2\x80\x9eMokslui ir mokymuisi\xe2\x80\x9c DVD k\xc5\xabrime daug dirba ir Jurgis Pralgauskis. Kiti Baltix projekto dalyviai yra i\xc5\xa1vardinti Baltix k\xc5\xabr\xc4\x97j\xc5\xb3 svetain\xc4\x97je._NEWLINE_Versij\xc5\xb3 1.x grafin\xc4\xaf apipavidalinim\xc4\x85 suk\xc5\xabr\xc4\x97 Giedrius Naud\xc5\xbei\xc5\xabnas. Baltix GNU/Linux logotipo autor\xc4\x97s yra Kristina Lukenskien\xc4\x97 bei Birut\xc4\x97 Mockut\xc4\x97, pingvino nuotrauk\xc4\x85 Baltix 1.2 ir naujesni\xc5\xb3 versij\xc5\xb3 fonui padar\xc4\x97 Fumiaki Yoshimatsu, Baltix 3.0 fon\xc4\x85 suk\xc5\xabr\xc4\x97 Rimas Okuli\xc4\x8d-Kazarinas bei Donatas Bengardavi\xc4\x8dius.\n_START_SECTION_\nApdovanojimai ir nominacijos\n_START_PARAGRAPH_\nBaltix GNU/Linux 1.0 versija 2005\xc2\xa0m. tapo vienu i\xc5\xa1 \xe2\x80\x9eGeriausio lietuvi\xc5\xa1ko ITTE (informacini\xc5\xb3 technologij\xc5\xb3 ir telekomunikacij\xc5\xb3) produkto\xe2\x80\x9c konkurso, rengiamo Infobalt asociacijos, nugal\xc4\x97toj\xc5\xb3.'